DA Den Europæiske Unions Tidende L 93/30

KOMMISSIONENS FORORDNING (EU) 2017/624

af 30. marts 2017

om ændring af bilag II og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for bifenazat, daminozid og tolylfluanid i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og artikel 18, stk. 1, litra b), og

ud fra følgende betragtninger:

(1) Der er i bilag II til forordning (EF) nr. 396/2005 fastsat maksimalgrænseværdier (i det følgende benævnt »MRL'er«) for bifenazat. Der er i bilag V til nævnte forordning fastsat MRL'er for daminozid og tolylfluanid.

(2) Den Europæiske Fødevaresikkerhedsautoritet (i det følgende benævnt »autoriteten«) har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning (2), afgivet en begrundet udtalelse om de gældende MRL'er for bifenazat, og ved forordning (EU) nr. 79/2014 (3) blev autoritetens anbefalinger vedrørende revisionen af de gældende MRL'er efterkommet.

(3) Autoriteten har i overensstemmelse med artikel 12, stk. 1, i forordning (EF) nr. 396/2005 (4), afgivet en begrundet udtalelse om de gældende MRL'er for daminozid, og ved forordning (EU) nr. 87/2014 (5) blev autoritetens anbefalinger vedrørende revisionen af de gældende MRL'er gennemført.

(4) Autoriteten har i overensstemmelse med artikel 12, stk. 1, i forordning (EF) nr. 396/2005 (6), afgivet en begrundet udtalelse om de gældende MRL'er for tolylfluanid, og ved Kommissionens forordning (EU) 2015/552 (7) blev autoritetens anbefalinger vedrørende revisionen af de gældende MRL'er gennemført.

(5) For så vidt angår produkter, for hvilke der hverken er indberettet nogen relevante godkendelser eller importtolerancer på EU-plan, og hvor der ikke er nogen Codex-MRL'er, konkluderede autoriteten, at der var behov for yderligere overvejelser blandt de ansvarlige for risikostyringen. Under hensyntagen til den nuværende videnskabelige og tekniske viden blev MRL'erne for bifenazat ved forordning (EU) nr. 79/2014 fastsat til bestemmelsesgrænseværdien (i det følgende benævnt »LOD«), og MRL'erne for daminozid og tolylfluanid blev ved forordning (EU) nr. 87/2014 og (EU) 2015/552 fastsat til standard-MRL'en, jf. artikel 18, stk. 1, litra b), i forordning (EF) nr. 396/2005.

(6) Kommissionen har rådført sig med EU-referencelaboratorierne om behovet for at ændre visse af disse LOD'er. I tilfælde af komplekse definitioner af restkoncentration bestående af flere bestanddele skal hver komponent analyseres med en LOD, der er teknisk mulig og så lav som muligt. Hvis en MRL er fastsat til LOD'en, er denne LOD summen af LOD'erne for alle bestanddele i definitionen af restkoncentration. Da definitionen af restkoncentration for så vidt angår bifenazat, daminozid og tolylfluanid består af en lang række bestanddele, konkluderede laboratorierne, at MRL'erne, der er fastsat til LOD'en, under hensyntagen til behovet for at analysere alle bestanddele i en definition af restkoncentration i det omfang, det er teknisk muligt, bør hæves.

(7) Forordning (EF) nr. 396/2005 bør derfor ændres.

(8) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II og V til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 30. marts 2017. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet, Review of the existing maximum residue levels (MRLs) for bifenzate according to Article 12 of Regulation (EC) No 396/2005. EFSA Journal 2011;9(12):2484. [48 s.]

(3) Kommissionens forordning (EU) nr. 79/2014 af 29. januar 2014 om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for bifenazat, chlorpropham, esfenvalerat, fludioxonil og thiobencarb i eller på visse produkter (EUT L 27 af 30.1.2014, s. 9).

(4) Den Europæiske Fødevaresikkerhedsautoritet, Review of the existing maximum residue levels (MRLs) for daminozide according to Article 12 of Regulation (EC) No 396/2005. EFSA Journal 2012;10(4):2650. [16 s.]

(5) Kommissionens forordning (EU) nr. 87/2014 af 31. januar 2014 om ændring af bilag II, III og IV til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for acetamiprid, butralin, chlorotoluron, daminozid, isoproturon, picoxystrobin, pyrimethanil og trinexapac i eller på visse produkter (EUT L 35 af 5.2.2014, s. 1).

(6) Den Europæiske Fødevaresikkerhedsautoritet, Review of the existing maximum residue levels (MRLs) for tolylfluanid according to Article 12 of Regulation (EC) No 396/2005. EFSA Journal 2013;11(7):3300. [37 s.]

(7) Kommissionens forordning (EU) 2015/552 af 7. april 2015 om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for 1,3-dichlorpropen, bifenox, dimethenamid-p, prohexadion, tolylfluanid og trifluralin i eller på visse produkter (EUT L 92 af 8.4.2015, s. 20).